ኤምባሲው ኢትዮጵያውያንን ከእገታ መታደጉን ገለጸ፡፡
ባሕር ዳር፡ ሚያዝያ 17/2012 ዓ.ም (አብመድ) በሳዑዲ አረቢያ የኢትዮጵያ ኤምባሲ በሳዑዲ ደዋድሚ ከተማ ታግተው የነበሩ አምስት ኢትዮጵያዊያንን ከእገታ መታደጉን ገልጧል፡፡በሳዑዲ አረቢያ ሪያድ ግዛት ውስጥ በምትገኘው ደዋድሚ ከተማ ውስጥ በአንድ ቤት ውስጥ አምስት ኢትዮጵያውያን ታግተው እንደነበር ኤምባሲው አስታውቋል፡፡ ታጋቾቹ አንዱ ወንድ፣ አራቱ ሴቶች ናቸው፡፡ አጋቾቹ ወደ ቤተሰቦቻቸው በማስደወል በነፍስ ወከፍ አስር ሺህ የሳዑዲ ሪያል እንዲከፍሉ እና ከዚያ በኋላ እንደሚለቋቸው ያሳውቋቸዋል።የተጠየቁትን ገንዘብ የመክፈል አቅም ስለሌላቸውም በአንድ ቤት ተዘግቶባቸው ለብዙ ጊዜያት እንደቆዩ ነው የተገለጸው፡፡ሪያድ ከተማ ያሉት የታጋቾች ቤተሰቦች ወገኖቻቸውን ማስለቀቅ እንዳልቻሉ ጉዳዩን በዝርዝር ለኤምባሲው በማሳወቃቸውም ኤምባሲው ከሚመለከታቸው አካላት ጋር በመተባበር ወገኖችን በማስለቀቅ ከቤተሰቦቻቸው ጋር እንዲቀላቀሉ ማድረጉን ነው በማኅበራዊ የመረጃ ገጹ የገለጸው፡፡